Frid Ingulstad

Frid Ingulstad (født 4. september 1935  i Oslo) er en norsk forfatter. Hun arbeidet som radiotelegrafist og senere som flyvertinne før hun ble forfatter på heltid.

Forfatterskapet 
Frid Ingulstad har gitt ut om lag 200 bøker. I årene 2005-2010 var hun Norges mestselgende forfatter, med opplag rundt en million bøker i året. 

De fleste av utgivelsene hennes er serieromaner og pocketbøker. Før hun begynte som serieforfatter hadde hun imidlertid en betydelig produksjon av historiske romaner, barnebøker og faktabøker for barn. Hennes mest kjente enkeltbok er "Munken", et manus som vant en konkurranse i Gyldendal forlag. 

På 1990-tallet begynte Frid Ingulstad å skrive serier. Den første romanserien Kongsdøtrene ble utgitt på Familievennen (senere Kagge) forlag. Deretter skrev hun Ildkorset (12 titler) for Egmont Bøker Fredhøi, Ingebjørg Olavsdatter (45 titler) for N.W. Damm & Søn. I 2005 startet serien Sønnavind (Cappelen Damm). Den ble en umiddelbar suksess, og suksessen holdes fortsatt ved like. Sønnavind handler om livet ved Akerselva og fabrikkarbeidernes kår på begynnelsen av 1900-tallet.

Ingulstad møter ofte sine lesere på ulike arrangementer, og har flere ganger selv arrangert "Sønnavindvandring" langs Akerselva for sine lesere.

I 2015 utga hun en biografi om Betzy Kjelsberg, og skrev i forordet at interessen for denne norske foregangskvinnen ble vekket da hun gjorde research til bokserien om fabrikkarbeiderne ved Akerselven.

I 2017 delte Riksmålsforbundet for første gang ut en egen ærespris. Den ble tildelt Frid Ingulstad for «et særdeles fortjent forfatterskap på fremragende riksmål».

Debatt om opptakskrav til Den norske Forfatterforening 
Våren 2007 fikk forfatteren mye omtale i norske medier, etter at hun ble brukt som eksempel på antatte urimeligheter i Den norske Forfatterforenings selektive kriterier for opptak av nye medlemmer. Ingulstad hadde søkt om opptak to ganger tidlig på 1990-tallet uten å bli godkjent som medlem. Søknadene ble sendt på et tidspunkt før hun ble kjent som serieforfatter. Selv presiserte hun flere ganger, blant annet i Dagbladet 24. januar 2007, at dette ikke var en sak hun selv hadde reist, og at hun ikke hadde til hensikt å søke opptak på nytt. Hun uttrykte likevel sterk skepsis til måten opptaksreglene ble praktisert på. Saken skapte en omfattende debatt både i media og internt i Forfatterforeningen.

Bibliografi (utvalg) 
 Når en stjerne faller, roman (1990)
 Månedøgn, ungdomsbok (1990)
 Stormfuglen. Om samlivet med en psykopat, sakprosa (1990)
 Den norske nissens forunderlige liv og historie, eventyr (1991)
 Munken, roman (1991)
 Sølvets forbannelse, roman (1992)
 Slapp a litt da, modern, roman (1993)
 Vikingene, noveller (1993)
 Det norske trollets forskrekkelige liv og historie, eventyr (1993)
 Det spøker på nissegården, barnebok (1994)
 Maggi og Magnus om bord på viking-skipet, sakprosa (1995)
 Nissen og den mystiske julegjesten, barnebok (1995)
 Fra kongshall til fangehull. Livet på Akershus slott, sakprosa (1995)
 Flammer i hvitt, roman (1996)
 Den magiske julegaven, barnebok, Cappelen (1997)
 Fra vikingtid til storbyliv. Glimt fra Oslos historie gjennom 1000 år, sakprosa (1997)
 Kongsdøtrene (7 bøker), roman, Cappelen Damm (1998)
 Glimt av Oslos historie, barnebok, Orion (1998)
 Maggi og Magnus på vikingtokt, barnebok, Orion (1998)
 Nye eventyr, barnebok, Orion (1998)
 Elgen Elgar, barnebok, S.F.G. (2000)
 Magnus Viking, barnebok, S.F.G. (2000)
 Snurripopp møter en vodelitott, barnebok, Epoke forlag (2005)
 Ingebjørg Olavsdatter (45 bøker), serieroman, Damm (2005)
 Sønnavind (109 bøker pr. 13/9-21), serieroman, Cappelen Damm (2005–)
 Flammer i hvitt, roman, Cappelen Damm (2011)
 Djeveløya, serieroman, Cappelen Damm (2012)
 Hjemkomsten, serieroman, Cappelen Damm (2012)
 En mors bekymring, serieroman, Cappelen Damm (2012)
 Valgets kval, serieroman, Cappelen Damm (2012)
 Betzy. Fortellingen om en norsk foregangskvinne, sakprosa (biografi om Betzy Kjelsberg), Cappelen Damm (2015)

Referanser

Kilder 
 Presentasjon av Frid Ingulstad i Forfatterkatalogen på Forfattersentrums nettsider

Eksterne lenker 
 Frid Ingulstads egen nettside
 Forlagets forfatterside
 Forlagets side om romanserien Sønnavind
 Dagbladet 24. januar 2007 – Kjetil Rolness: Hvem er Frid Ingulstad?
 Dagbladet 24. januar 2007 – Glem medlemskap, Frid
 Dagbladet.no 24. januar 2007 – Slik jobber smaksdommerne
 Dagbladet.no 27. januar 2007 – Nettmøte med Frid Ingulstad
 Dagbladet 18. mars 2008 – Frid Ingulstad fortsatt ute av det gode selskap

Telegrafister
Norske serieforfattere
Norske romanforfattere
Norske barnebokforfattere
Personer fra Oslo